title: Regulamentul de punere în aplicare (UE) 2017/1958 al Comisiei din 26 octombrie 2017 privind eliberarea licențelor de import de orez în cadrul contingentelor tarifare deschise pentru subperioada octombrie 2017 prin Regulamentul de punere în aplicare (UE) nr. 1273/2011

text:
               27.10.2017

               RO

               Jurnalul Oficial al Uniunii Europene

               L 277/9

         REGULAMENTUL DE PUNERE ÎN APLICARE (UE) 2017/1958 AL COMISIEI
   din 26 octombrie 2017
   privind eliberarea licențelor de import de orez în cadrul contingentelor tarifare deschise pentru subperioada octombrie 2017 prin Regulamentul de punere în aplicare (UE) nr. 1273/2011
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 188,
   întrucât:

               (1)

               Regulamentul de punere în aplicare (UE) nr. 1273/2011 al Comisiei (2) a deschis și a stabilit modul de gestionare a anumitor contingente tarifare pentru importurile de orez și de brizură de orez, defalcate în funcție de țara de origine și eșalonate pe mai multe subperioade, în conformitate cu anexa I la regulamentul respectiv.

               (2)

               Luna octombrie este singura subperioadă pentru contingentul cu numărul de ordine 09.4138 prevăzut la articolul 1 alineatul (1) litera (a) din Regulamentul de punere în aplicare (UE) nr. 1273/2011. Acest contingent cuprinde excedentul cantităților neutilizate din contingentele cu numerele 09.4127, 09.4128, 09.4129 și 09.4130 din subperioada precedentă. Luna octombrie este ultima subperioadă pentru contingentele prevăzute la articolul 1 alineatul (1) literele (b) și (e) din Regulamentul de punere în aplicare (UE) nr. 1273/2011, cuprinzând excedentul cantităților neutilizate din subperioada precedentă.

               (3)

               Din notificările efectuate în conformitate cu articolul 8 litera (a) din Regulamentul de punere în aplicare (UE) nr. 1273/2011 reiese că, pentru contingentul cu numărul de ordine 09.4138, cererile depuse în cursul primelor 10 zile lucrătoare ale lunii octombrie 2017, în conformitate cu articolul 4 alineatul (1) din regulamentul de punere în aplicare respectiv, au ca obiect o cantitate mai mare decât cea disponibilă. Prin urmare, este necesar să se determine în ce măsură se pot elibera licențele de import, stabilindu-se coeficientul de atribuire care urmează să fie aplicat cantității solicitate pentru contingentul vizat, calculat în conformitate cu articolul 7 alineatul (2) din Regulamentul (CE) nr. 1301/2006 al Comisiei (3).

               (4)

               Notificările indică de asemenea că, pentru contingentul cu numărul de ordine 09.4148, cererile depuse în cursul primelor 10 zile lucrătoare ale lunii octombrie 2017, în conformitate cu articolul 4 alineatul (1) din Regulamentul de punere în aplicare (UE) nr. 1273/2011, au ca obiect o cantitate mai mică decât cea disponibilă.

               (5)

               Este necesar, de asemenea, să se comunice procentajul final de utilizare a fiecărui contingent prevăzut de Regulamentul de punere în aplicare (UE) nr. 1273/2011 în cursul anului 2017.

               (6)

               Pentru a se asigura o gestionare eficace a procedurii de eliberare a licențelor de import, prezentul regulament ar trebui să intre în vigoare imediat după publicare,

         ADOPTĂ PREZENTUL REGULAMENT:
   Articolul 1
   (1)   Pentru cererile de licență de import de orez din cadrul contingentului cu numărul de ordine 09.4138 prevăzut în Regulamentul de punere în aplicare (UE) nr. 1273/2011, depuse în cursul primelor 10 zile lucrătoare ale lunii octombrie 2017, se eliberează licențe pentru cantitatea solicitată, căreia i se aplică coeficientul de atribuire stabilit în anexa la prezentul regulament.
   (2)   Procentajul final de utilizare, în cursul anului 2017, a fiecărui contingent prevăzut de Regulamentul de punere în aplicare (UE) nr. 1273/2011 se regăsește în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 26 octombrie 2017.

            Pentru Comisie,

            Pentru Președinte,

         Jerzy PLEWA

            Director general

            Direcția Generală pentru Agricultură și Dezvoltare Rurală

      (1)  JO L 347, 20.12.2013, p. 671.

      (2)  Regulamentul de punere în aplicare (UE) nr. 1273/2011 al Comisiei din 7 decembrie 2011 privind deschiderea și modul de gestionare a anumitor contingente tarifare pentru importurile de orez și de brizură de orez (JO L 325, 8.12.2011, p. 6).

      (3)  Regulamentul (CE) nr. 1301/2006 al Comisiei din 31 august 2006 de stabilire a normelor comune pentru administrarea contingentelor tarifare de import pentru produsele agricole gestionate printr-un sistem de licențe de import (JO L 238, 1.9.2006, p. 13).

      ANEXĂ

         Cantități de atribuit pentru subperioada octombrie 2017 în temeiul Regulamentului de punere în aplicare (UE) nr. 1273/2011 și procentajele finale de utilizare pentru anul 2017

                  (a)

                  Contingentul de orez albit sau semialbit încadrat la codul NC 1006 30, prevăzut la articolul 1 alineatul (1) litera (a) din Regulamentul de punere în aplicare (UE) nr. 1273/2011:

                              Origine

                              Număr de ordine

                              Coeficient de atribuire pentru subperioada octombrie 2017

                              Procentajul final de utilizare a contingentului pentru anul 2017

                              Statele Unite

                              09.4127

                              97,44 %

                              Thailanda

                              09.4128

                              99,18 %

                              Australia

                              09.4129

                              54,71 %

                              Alte origini

                              09.4130

                              100,00 %

                              Toate țările

                              09.4138

                              1,016010 %

                              100,00 %

                  (b)

                  Contingentul de orez decorticat încadrat la codul NC 1006 20, prevăzut la articolul 1 alineatul (1) litera (b) din Regulamentul de punere în aplicare (UE) nr. 1273/2011:

                              Origine

                              Număr de ordine

                              Coeficient de atribuire pentru subperioada octombrie 2017

                              Procentajul final de utilizare a contingentului pentru anul 2017

                              Toate țările

                              09.4148

                              — (1)

                              1,44 %

                  (c)

                  Contingentul de brizură de orez încadrată la codul NC 1006 40 00, prevăzut la articolul 1 alineatul (1) litera (c) din Regulamentul de punere în aplicare (UE) nr. 1273/2011:

                              Origine

                              Număr de ordine

                              Procentajul final de utilizare a contingentului pentru anul 2017

                              Thailanda

                              09.4149

                              2,28 %

                              Australia

                              09.4150

                              5,25 %

                              Guyana Franceză

                              09.4152

                              0,00 %

                              Statele Unite

                              09.4153

                              0,76 %

                              Alte origini

                              09.4154

                              100,00 %

                  (d)

                  Contingentul de orez albit sau semialbit încadrat la codul NC 1006 30, prevăzut la articolul 1 alineatul (1) litera (d) din Regulamentul de punere în aplicare (UE) nr. 1273/2011:

                              Origine

                              Număr de ordine

                              Procentajul final de utilizare a contingentului pentru anul 2017

                              Thailanda

                              09.4112

                              100,00 %

                              Statele Unite

                              09.4116

                              100,00 %

                              India

                              09.4117

                              100,00 %

                              Pakistan

                              09.4118

                              100,00 %

                              Alte origini

                              09.4119

                              100,00 %

                              Toate țările

                              09.4166

                              100,00 %

                  (e)

                  Contingentul de brizură de orez încadrată la codul NC 1006 40 00, prevăzut la articolul 1 alineatul (1) litera (e) din Regulamentul de punere în aplicare (UE) nr. 1273/2011:

                              Origine

                              Număr de ordine

                              Coeficient de atribuire pentru subperioada octombrie 2017

                              Procentajul final de utilizare a contingentului pentru anul 2017

                              Toate țările

                              09.4168

                              — (2)

                              100,00 %

         (1)  Pentru această subperioadă nu se aplică niciun coeficient de atribuire: nicio cerere de licență nu a fost comunicată Comisiei.

         (2)  Nu există cantități disponibile pentru această subperioadă.


title: Regulamentul de punere în aplicare (UE) 2017/2004 al Comisiei din 8 noiembrie 2017 de aprobare a 2-metilizotiazol-3(2H)-onei ca substanță activă existentă, destinată utilizării în produsele biocide aparținând tipului de produs 12 (Text cu relevanță pentru SEE. )

text:
               9.11.2017

               RO

               Jurnalul Oficial al Uniunii Europene

               L 290/11

         REGULAMENTUL DE PUNERE ÎN APLICARE (UE) 2017/2004 AL COMISIEI
   din 8 noiembrie 2017
   de aprobare a 2-metilizotiazol-3(2H)-onei ca substanță activă existentă, destinată utilizării în produsele biocide aparținând tipului de produs 12
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al treilea paragraf,
   întrucât:

               (1)

               Regulamentul delegat (UE) nr. 1062/2014 al Comisiei (2) stabilește o listă de substanțe active existente care trebuie evaluate în vederea unei eventuale aprobări pentru utilizarea în produse biocide. Această listă include 2-metilizotiazol-3(2H)-ona.

               (2)

               2-metilizotiazol-3(2H)-ona a fost evaluată în vederea utilizării în produse aparținând tipului de produs 12 – slimicide, astfel cum este descris în anexa V la Regulamentul (UE) nr. 528/2012.

               (3)

               Slovenia a fost desemnată autoritate competentă responsabilă de evaluare și a prezentat raportul de evaluare, însoțit de recomandările sale, la 7 aprilie 2016.

               (4)

               În conformitate cu articolul 7 alineatul (2) din Regulamentul delegat (UE) nr. 1062/2014, avizul Agenției Europene pentru Produse Chimice a fost formulat la 2 martie 2017 de către Comitetul pentru produse biocide, luând în considerare concluziile autorității competente responsabile cu evaluarea.

               (5)

               Potrivit acestui aviz, este de așteptat ca produsele biocide aparținând tipului de produs 12 care conțin 2-metilizotiazol-3(2H)-onă să îndeplinească criteriile prevăzute la articolul 19 alineatul (1) litera (b) din Regulamentul (UE) nr. 528/2012, sub rezerva respectării anumitor specificații și condiții privind utilizarea lor.

               (6)

               Prin urmare, este oportun să se aprobe utilizarea 2-metilizotiazol-3(2H)-onei în produsele biocide aparținând tipului de produs 12, sub rezerva respectării anumitor specificații și condiții.

               (7)

               Având în vedere că 2-metilizotiazol-3(2H)-ona îndeplinește criteriile de clasificare ca sensibilizant pentru piele din subcategoria 1A, astfel cum sunt specificate în anexa I la Regulamentul (CE) nr. 1272/2008 al Parlamentului European și al Consiliului (3), articolele care au fost tratate cu 2-metilizotiazol-3(2H)-onă sau care conțin această substanță ar trebui să fie etichetate în mod corespunzător atunci când sunt introduse pe piață.

               (8)

               Ar trebui ca, înainte de aprobarea unei substanțe active, să se acorde o perioadă de timp rezonabilă, pentru a se permite părților interesate să adopte măsurile pregătitoare necesare pentru îndeplinirea noilor cerințe.

               (9)

               Măsurile prevăzute în prezentul regulament sunt conforme cu avizul Comitetului permanent pentru produse biocide,

         ADOPTĂ PREZENTUL REGULAMENT:
   Articolul 1
   Se aprobă 2-metilizotiazol-3(2H)-ona ca substanță activă destinată utilizării în produsele biocide aparținând tipului de produs 12, sub rezerva respectării specificațiilor și a condițiilor prevăzute în anexă.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 noiembrie 2017.

            Pentru Comisie

            Președintele

         Jean-Claude JUNCKER

      (1)  JO L 167, 27.6.2012, p. 1.

      (2)  Regulamentul delegat (UE) nr. 1062/2014 al Comisiei din 4 august 2014 privind programul de lucru pentru examinarea sistematică a tuturor substanțelor active existente conținute de produsele biocide, menționat în Regulamentul (UE) nr. 528/2012 al Parlamentului European și al Consiliului (JO L 294, 10.10.2014, p. 1).

      (3)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

      ANEXĂ

                  Denumirea comună

                  Denumirea IUPAC
                  Numerele de identificare

                  Gradul minim de puritate a substanței active (1)

                  Data aprobării

                  Data de expirare a aprobării

                  Tip de produs

                  Condiții specifice

                  2-metilizotiazol-3(2H)-onă

                  Denumirea IUPAC:
                  2-metilizotiazol-3(2H)-onă
                  Nr. CE: 220-239-6
                  Nr. CAS: 2682-20-4

                  950 g/kg

                  1 aprilie 2019

                  31 martie 2029

                  12

                  Autorizarea produselor biocide este supusă următoarelor condiții:

                              1.

                              În cadrul evaluării produsului se acordă o atenție deosebită expunerilor, riscurilor și eficacității care se află în relație cu orice utilizare ce face obiectul unei cereri de autorizare, dar care nu sunt abordate în evaluarea efectuată la nivelul Uniunii cu privire la nivelul riscurilor prezentate de substanța activă.

                              2.

                              Având în vedere riscurile identificate pentru utilizările evaluate, în cadrul evaluării produsului se acordă o atenție deosebită:

                                          (a)

                                          utilizatorilor industriali și profesionali;

                                          (b)

                                          apei de suprafață și instalațiilor de epurare a apei.

                        Introducerea pe piață a articolelor tratate este supusă următoarei condiții:
                  Persoana responsabilă cu introducerea pe piață a unui articol tratat cu 2-metilizotiazol-3(2H)-onă sau care conține această substanță se asigură că eticheta acestui articol tratat oferă informațiile enumerate la articolul 58 alineatul (3) al doilea paragraf din Regulamentul (UE) nr. 528/2012.

         (1)  Puritatea indicată în această coloană este gradul minim de puritate a substanței active evaluate. Substanța activă din produsul introdus pe piață poate avea o puritate egală sau diferită dacă s-a demonstrat, din punct de vedere tehnic, echivalența ei cu substanța activă evaluată.


title: Regulamentul de punere în aplicare (UE) 2017/1971 al Comisiei din 26 octombrie 2017 privind clasificarea anumitor mărfuri în Nomenclatura combinată

text:
                  31.10.2017

                  RO

                  Jurnalul Oficial al Uniunii Europene

                  L 281/11

            REGULAMENTUL DE PUNERE ÎN APLICARE (UE) 2017/1971 AL COMISIEI
      din 26 octombrie 2017
      privind clasificarea anumitor mărfuri în Nomenclatura combinată
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
      întrucât:

                  (1)

                  Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                  (2)

                  Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror altor nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                  (3)

                  În temeiul acestor reguli generale, mărfurile descrise în coloana (1) a tabelului din anexă ar trebui clasificate la codul NC indicat în coloana (2), pe baza motivelor care figurează în coloana (3) a tabelului menționat.

                  (4)

                  Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.

                  (5)

                  Măsurile prevăzute în prezentul regulament sunt conforme cu avizul Comitetului Codului vamal,

            ADOPTĂ PREZENTUL REGULAMENT:
      Articolul 1
      Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
      Articolul 2
      Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
      Articolul 3
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 26 octombrie 2017.

               Pentru Comisie,

               Pentru Președinte,

            Stephen QUEST

               Director general

               Direcția Generală Impozitare și Uniune Vamală

         (1)  JO L 269, 10.10.2013, p. 1.

         (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).

         ANEXĂ

                     Descrierea mărfurilor

                     Clasificare (cod NC)

                     Motive

                     (1)

                     (2)

                     (3)

                     Aparat electronic [așa-numit „solid state drive (SSD)”], cu dimensiuni de aproximativ 100 × 70 × 7 mm, cu factor de formă de 2,5 inchi și capacitate de stocare de 128 GB.
                     Este un dispozitiv de stocare electronică pe bază de semiconductoare, cu o arhitectură de tip corp solid, cu memorie flash pentru stocarea remanentă a datelor și memorie dinamică cu acces aleatoriu (DRAM).
                     Dispozitivul are o interfață SATA (Serial Advanced Technology Attachment) care permite integrarea într-o mașină automată de prelucrare a datelor și este utilizat ca dispozitiv de stocare internă a datelor.
                     (A se vedea imaginea) (*1)

                     8471 70 98

                     Clasificarea se stabilește pe baza regulilor generale 1 și 6 de interpretare a Nomenclaturii combinate, a notei 5(C) de la capitolul 84, precum și pe baza textului codurilor NC 8471 , 8471 70  și 8471 70 98 .
                     Caracteristicile sale obiective, cum ar fi interfața SATA, dimensiunile și factorul de formă, sunt specifice unui dispozitiv de tipul celor utilizate în principal în mașinile automate de prelucrare a datelor, direct conectabil la unitatea centrală de prelucrare și capabil să accepte sau să furnizeze date sub o formă utilizabilă de către sistem. Clasificarea la poziția 8523 , ca dispozitiv de stocare remanentă a datelor pe bază de semiconductoare este, prin urmare, exclusă.
                     În consecință, dispozitivul trebuie clasificat la codul NC 8471 70 98  ca alte unități de memorie pentru mașini automate de prelucrare a datelor.

            (*1)  Imaginea are un caracter pur informativ.


title: Regulamentul de punere în aplicare (UE) 2017/2066 al Comisiei din 13 noiembrie 2017 privind aprobarea pudrei din semințe de muștar ca substanță de bază în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, precum și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE. )

text:
               14.11.2017

               RO

               Jurnalul Oficial al Uniunii Europene

               L 295/43

         REGULAMENTUL DE PUNERE ÎN APLICARE (UE) 2017/2066 AL COMISIEI
   din 13 noiembrie 2017
   privind aprobarea pudrei din semințe de muștar ca substanță de bază în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, precum și de modificare a anexei la Regulamentul de punere în aplicare (UE) nr. 540/2011 al Comisiei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 23 alineatul (5) coroborat cu articolul 13 alineatul (2),
   întrucât:

               (1)

               În conformitate cu articolul 23 alineatul (3) din Regulamentul (CE) nr. 1107/2009, Comisia a primit, la 6 iunie 2016, din partea Institutului tehnic pentru agricultură ecologică [Institut Technique de l'Agriculture Biologique (ITAB)] o cerere de aprobare a pudrei din semințe de muștar ca substanță de bază. Cererea respectivă a fost însoțită de informațiile solicitate la articolul 23 alineatul (3) al doilea paragraf din Regulamentul (CE) nr. 1107/2009.

               (2)

               Comisia a solicitat asistență științifică din partea Autorității Europene pentru Siguranța Alimentară (denumită în continuare „autoritatea”). La 20 ianuarie 2017, autoritatea a prezentat Comisiei un raport tehnic privind pudra din semințe de muștar (2). La 20 iulie 2017, Comisia a prezentat Comitetului permanent pentru plante, animale, produse alimentare și hrană pentru animale proiectul de raport de examinare (3) și proiectul prezentului regulament, pe care le-a finalizat pentru reuniunea comitetului respectiv din 6 octombrie 2017.

               (3)

               Documentația furnizată de solicitant arată că pudra din semințe de muștar îndeplinește criteriile unui produs alimentar, astfel cum este definit la articolul 2 din Regulamentul (CE) nr. 178/2002 al Parlamentului European și al Consiliului (4). În plus, substanța nu este folosită predominant în scopul protecției plantelor, dar este totuși utilă pentru protecția plantelor în compoziția unui produs constând în substanța respectivă și apă. Prin urmare, această substanță trebuie considerată substanță de bază.

               (4)

               Din examinările efectuate reiese că este de așteptat ca pudra din semințe de muștar să îndeplinească, în general, cerințele prevăzute la articolul 23 din Regulamentul (CE) nr. 1107/2009, în special în ceea ce privește utilizările examinate și detaliate în raportul de examinare al Comisiei. Prin urmare, este oportun să se aprobe pudra din semințe de muștar ca substanță de bază.

               (5)

               Totuși, în conformitate cu articolul 13 alineatul (2) din Regulamentul (CE) nr. 1107/2009 coroborat cu articolul 6 din același regulament și având în vedere cunoștințele științifice și tehnice actuale, este necesar să se includă anumite condiții și restricții.

               (6)

               În conformitate cu articolul 13 alineatul (4) din Regulamentul (CE) nr. 1107/2009, anexa la Regulamentul de punere în aplicare (UE) nr. 540/2011 al Comisiei (5) ar trebui modificată în consecință.

               (7)

               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Aprobarea unei substanțe de bază
   Se aprobă pudra din semințe de muștar ca substanță de bază, astfel cum se prevede în anexa I.
   Articolul 2
   Modificări ale Regulamentului de punere în aplicare (UE) nr. 540/2011
   Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.
   Articolul 3
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 13 noiembrie 2017.

            Pentru Comisie

            Președintele

         Jean-Claude JUNCKER

      (1)  JO L 309, 24.11.2009, p. 1.

      (2)  EFSA, 2017. Raportul tehnic referitor la rezultatele consultării cu statele membre și cu EFSA privind cererea de aprobare a pudrei din semințe de muștar Sinapis alba (Brassica alba), Brassica juncea și Brassica nigra ca substanță de bază, pentru a fi utilizată ca fungicid în domeniul protecției plantelor. EFSA supporting publication [Materiale conexe ale Autorității Europene pentru Siguranța Alimentară (EFSA)] 2017:EN-1169. 35 p. doi:10.2903/sp.efsa.2017.

      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

      (4)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

      (5)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

      ANEXA I

                  Denumire comună, numere de identificare

                  Denumire IUPAC

                  Puritate (1)

                  Data aprobării

                  Dispoziții specifice

                  Pudră din semințe de muștar

                  Nu se aplică.

                  Calitate alimentară

                  4 decembrie 2017

                  Pudra din semințe de muștar se utilizează în conformitate cu condițiile specifice incluse în concluziile raportului de examinare privind pudra din semințe de muștar (SANTE/11309/2017), în special în apendicele I și II la respectivul raport.

         (1)  Detalii suplimentare cu privire la identitatea, specificațiile și modul de utilizare a substanței de bază sunt prezentate în raportul de examinare.

      ANEXA II
      În partea C din anexa la Regulamentul de punere în aplicare (UE) nr. 540/2011 se adaugă următoarea rubrică:

                     Număr

                     Denumire comună, numere de identificare

                     Denumire IUPAC

                     Puritate (1)

                     Data aprobării

                     Dispoziții specifice

                     „18

                     Pudră din semințe de muștar

                     Nu se aplică.

                     Calitate alimentară

                     4 decembrie 2017

                     Pudra din semințe de muștar se utilizează în conformitate cu condițiile specifice incluse în concluziile raportului de examinare privind pudra din semințe de muștar (SANTE/11309/2017), în special în apendicele I și II la respectivul raport.”

         (1)  Detalii suplimentare cu privire la identitatea, specificațiile și modul de utilizare a substanței de bază sunt prezentate în raportul de examinare.


title: Regulamentul de punere în aplicare (UE) 2017/1964 al Comisiei din 17 august 2017 de modificare a Regulamentului de punere în aplicare (UE) 2016/1239 în ceea ce privește anumite norme referitoare la termenele-limită și la notificările cantităților vizate de licențele din sectorul orezului (Text cu relevanță pentru SEE. )

text:
               28.10.2017

               RO

               Jurnalul Oficial al Uniunii Europene

               L 279/34

         REGULAMENTUL DE PUNERE ÎN APLICARE (UE) 2017/1964 AL COMISIEI
   din 17 august 2017
   de modificare a Regulamentului de punere în aplicare (UE) 2016/1239 în ceea ce privește anumite norme referitoare la termenele-limită și la notificările cantităților vizate de licențele din sectorul orezului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 223 alineatul (3) literele (b) și (c),
   întrucât:

               (1)

               Regulamentul de punere în aplicare (UE) 2016/1239 al Comisiei (2) prevede normele de aplicare a Regulamentului (UE) nr. 1308/2013 în ceea ce privește sistemul de licențe de import și de export, inclusiv licențele pentru orez. De asemenea, respectivul regulament de punere în aplicare prevede norme detaliate privind notificările statelor membre către Comisie.

               (2)

               Este necesară clarificarea anumitor norme referitoare la termenele-limită, inclusiv cele pentru notificările cantităților produselor vizate de contingentele tarifare.

               (3)

               Este oportun să se includă obligația ca statele membre să notifice Comisiei cantitățile de orez vizate de licențe, această obligație existând în regulamente precedente.

               (4)

               Prin urmare, Regulamentul de punere în aplicare (UE) 2016/1239 ar trebui modificat în consecință.

               (5)

               Din motive de claritate și securitate juridică, prezentul regulament ar trebui să intre în vigoare în aceeași zi cu Regulamentul delegat (UE) 2017/1965 al Comisiei (3) care modifică Regulamentul delegat (UE) 2016/1237 al Comisiei (4) în ceea ce privește notificările din sectorul orezului.

               (6)

               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

         ADOPTĂ PREZENTUL REGULAMENT:
   Articolul 1
   Regulamentul de punere în aplicare (UE) 2016/1239 se modifică după cum urmează:

               1.

               Articolul 3 se modifică după cum urmează:

                           (a)

                           alineatul (3) se înlocuiește cu următorul text:
                           „(3)   Dacă în prezentul regulament este stabilit un termen pentru proceduri, iar data de deschidere sau de închidere a termenului este o zi de sâmbătă, de duminică sau o sărbătoare legală astfel cum este definită în Regulamentul (CEE, Euratom) nr. 1182/71:

                                       (a)

                                       data de deschidere aplicabilă este următoarea zi lucrătoare și începe la ora 00.00, ținând seama de programul oficial de lucru al autorității;

                                       (b)

                                       prin derogare de la articolul 3 alineatul (2) litera (b) și de la articolul 3 alineatul (4) din regulamentul menționat, data de închidere aplicabilă este următoarea zi lucrătoare și se încheie la ora 13.00, ora Bruxelles-ului.”;

                           (b)

                           se adaugă următorul alineat (4):
                           „(4)   Prin derogare de la alineatul (3), în cazul în care, în sensul prezentului regulament, se aplică un termen-limită pentru notificarea cantităților de produse vizate de cererile de licențe în cadrul unui contingent tarifar sau pentru notificarea cantităților neutilizate în cadrul unui contingent tarifar, termenul-limită respectiv expiră la încheierea ultimei ore a ultimei zile, indiferent dacă ziua respectivă este o zi de sâmbătă sau de duminică sau o sărbătoare legală.”

               2.

               Se introduce următorul articol 19a:
               „Articolul 19a
               Notificări referitoare la orez
               Statele membre notifică Comisiei în fiecare zi următoarele:

                           (a)

                           în ceea ce privește licențele de import, altele decât cele destinate gestionării contingentelor tarifare de import, cantitățile totale vizate de licențele eliberate, în funcție de origine și de codul produsului;

                           (b)

                           în ceea ce privește licențele de export, cantitățile totale vizate de licențele eliberate, în funcție de codul produsului.”

         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 august 2017.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013, p. 671.

      (2)  Regulamentul de punere în aplicare (UE) 2016/1239 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește sistemul de licențe de import și de export (JO L 206, 30.7.2016, p. 44).

      (3)  Regulamentul delegat (UE) 2017/1965 al Comisiei din 17 august 2017 de modificare a Regulamentului delegat (UE) 2016/1237 în ceea ce privește natura și tipul informațiilor care trebuie notificate pentru licențele din sectorul orezului (a se vedea pagina 36 din prezentul Jurnal Oficial).

      (4)  Regulamentul delegat (UE) 2016/1237 al Comisiei din 18 mai 2016 de completare a Regulamentului (UE) nr. 1308/2013 al Parlamentului European și al Consiliului în ceea ce privește normele de aplicare a sistemului de licențe de import și export și de completare a Regulamentului (UE) nr. 1306/2013 al Parlamentului European și al Consiliului în ceea ce privește normele referitoare la eliberarea și reținerea garanțiilor constituite pentru astfel de licențe, precum și de modificare a Regulamentelor (CE) nr. 2535/2001, (CE) nr. 1342/2003, (CE) nr. 2336/2003, (CE) nr. 951/2006, (CE) nr. 341/2007 și (CE) nr. 382/2008 ale Comisiei și de abrogare a Regulamentelor (CE) nr. 2390/98, (CE) nr. 1345/2005, (CE) nr. 376/2008 și (CE) nr. 507/2008 ale Comisiei (JO L 206, 30.7.2016, p. 1).


title: Regulamentul de punere în aplicare (UE) 2017/1992 al Comisiei din 6 noiembrie 2017 de înregistrare a unei denumiri în Registrul denumirilor de origine protejate și al indicațiilor geografice protejate „Slavonski kulen”/„Slavonski kulin” (IGP)

text:
               7.11.2017

               RO

               Jurnalul Oficial al Uniunii Europene

               L 288/2

         REGULAMENTUL DE PUNERE ÎN APLICARE (UE) 2017/1992 AL COMISIEI
   din 6 noiembrie 2017
   de înregistrare a unei denumiri în Registrul denumirilor de origine protejate și al indicațiilor geografice protejate „Slavonski kulen”/„Slavonski kulin” (IGP)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 15 alineatul (1) și articolul 52 alineatul (3) litera (b),
   întrucât:

               (1)

               În temeiul articolului 50 alineatul (2) litera (a) din Regulamentul (UE) nr. 1151/2012, cererea Croației de înregistrare a denumirii „Slavonski kulen”/„Slavonski kulin” ca indicație geografică protejată (IGP) a fost publicată în Jurnalul Oficial al Uniunii Europene
                   (2).

               (2)

               La 11 februarie 2016, Comisia a primit actul de opoziție din partea Sloveniei. La 7 aprilie 2016, Comisia a primit declarația de opoziție motivată aferentă.

               (3)

               Considerând această opoziție admisibilă, Comisia a invitat Croația și Slovenia, prin scrisoarea din 13 mai 2016, să desfășoare consultări corespunzătoare timp de trei luni, pentru a încerca să ajungă la un acord în conformitate cu procedurile lor interne.

               (4)

               Nu s-a ajuns la niciun acord între părți. Informațiile privind consultările corespunzătoare desfășurate între părțile croate și slovene au fost transmise Comisiei în mod adecvat. Prin urmare, Comisia ar trebui să adopte o decizie, în conformitate cu procedura menționată la articolul 52 alineatul (3) litera (b) din Regulamentul (UE) nr. 1151/2012, ținând seama de rezultatele acestor consultări.

               (5)

               Comisia a analizat argumentele prezentate în declarația de opoziție motivată și în informațiile furnizate Comisiei cu privire la consultările dintre părțile interesate și a concluzionat că denumirea „Slavonski kulen”/„Slavonski kulin” ar trebui să fie înregistrată ca IGP.

               (6)

               În conformitate cu articolul 10 alineatul (1) litera (c) din Regulamentul (UE) nr. 1151/2012, oponentul a afirmat că înregistrarea „Slavonski kulen”/„Slavonski kulin” ca indicație geografică protejată ar compromite existența unei denumiri identice de produs care a fost comercializat în mod legal timp de mai mult de cinci ani înainte de data publicării prevăzute la articolul 50 alineatul (2) litera (a).

               (7)

               Potrivit oponentului, producătorul sloven Celjske mesnine d.d. a produs și a comercializat în mod legitim „Slavonski kulen” timp de peste 25 ani, având o producție anuală medie de aproximativ 70 de tone. Produsul „Slavonski kulen” fabricat în Slovenia aduce anual aproximativ 450 000 EUR din vânzări și, grație calității sale ridicate, producția sa este în creștere. Au fost furnizate dovezi conform cărora produsul „Slavonski kulen” fabricat în Slovenia a fost comercializat în Slovenia și în alte state din UE (Austria, Germania, Danemarca, Suedia, Croația), precum și în țări terțe (Serbia, Bosnia și Herțegovina) în ultimii zece ani.

               (8)

               Oponentul susține, și nu există nicio dovadă care să demonstreze contrariul, că prin utilizarea denumirii Slavonski kulen în Slovenia nu s-a intenționat niciodată să se exploateze reputația denumirii prin referire la produsul croat, iar consumatorii nu au fost niciodată induși în eroare cu privire la originea produsului.

               (9)

               Având în vedere cele de mai sus, înregistrarea denumirii „Slavonski kulen”/„Slavonski kulin” ca IGP și interzicerea utilizării denumirii generată de aceasta ar compromite existența unei denumiri de produs identice utilizate de Celjske mesnine. Cerințele pentru înregistrarea denumirii „Slavonski kulen”/„Slavonski kulin” (IGP) nu au fost contestate. Prin urmare, această denumire se califică pentru înregistrarea ca IGP.

               (10)

               Cu toate acestea, având în vedere informațiile incluse în opoziția slovenă, care oferă dovada faptului că produsul „Slavonski kulen” fabricat în Slovenia a fost comercializat în mod legal sub denumirea respectivă pe o perioadă mai mare de 5 ani, dar nu mai mare de 25 de ani, este oportun să se acorde o perioadă de tranziție de 5 ani pentru societatea slovenă Celjske mesnine d.d., care să îi permită să utilizeze în continuare denumirea compromisă prin înregistrare, ajustând în același timp comercializarea producției sale pe piață.

               (11)

               Întrucât protecția se acordă termenului „Slavonski kulen”/„Slavonski kulin” în ansamblu, componenta negeografică a acestui termen, „kulen”/„kulin”, care definește un tip de cârnat, poate fi utilizată în continuare ca atare, precum și în traducere, pe întreg teritoriul Uniunii, cu condiția să fie respectate principiile și normele aplicabile în ordinea juridică a Uniunii.

               (12)

               Având în vedere cele de mai sus, denumirea „Slavonski kulen”/„Slavonski kulin” ar trebui înregistrată în Registrul denumirilor de origine protejate și al indicațiilor geografice protejate.

               (13)

               Măsurile prevăzute în prezentul regulament sunt conforme cu avizul Comitetului pentru politica în domeniul calității produselor agricole,

         ADOPTĂ PREZENTUL REGULAMENT:
   Articolul 1
   Se înregistrează denumirea „Slavonski kulen”/„Slavonski kulin” (IGP).
   Denumirea menționată la primul paragraf se referă la un produs din clasa 1.2 Produse din carne (preparate, sărate, afumate etc.) din anexa XI la Regulamentul de punere în aplicare (UE) nr. 668/2014 al Comisiei (3).
   Articolul 2
   Termenul „kulen”/„kulin” poate fi utilizat în continuare ca atare, precum și în traducere, pe teritoriul Uniunii Europene, cu condiția să fie respectate principiile și normele aplicabile în ordinea juridică a Uniunii.
   Articolul 3
   Societatea slovenă Celjske mesnine d.d. poate continua să utilizeze termenul „Slavonski kulen” pentru a desemna un produs care nu respectă caietul de sarcini al „Slavonski kulen”/„Slavonski kulin” (IGP) pentru o perioadă de 5 ani de la data intrării în vigoare a prezentului regulament.
   Articolul 4
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 6 noiembrie 2017.

            Pentru Comisie

            Președintele

         Jean-Claude JUNCKER

      (1)  JO L 343, 14.12.2012, p. 1.

      (2)  JO C 375, 12.11.2015, p. 9.

      (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2017/2205 al Comisiei din 29 noiembrie 2017 privind normele detaliate referitoare la procedurile de notificare a vehiculelor comerciale cu deficiențe majore sau periculoase identificate în timpul unui control tehnic în trafic (Text cu relevanță pentru SEE. )

text:
               30.11.2017

               RO

               Jurnalul Oficial al Uniunii Europene

               L 314/3

         REGULAMENTUL DE PUNERE ÎN APLICARE (UE) 2017/2205 AL COMISIEI
   din 29 noiembrie 2017
   privind normele detaliate referitoare la procedurile de notificare a vehiculelor comerciale cu deficiențe majore sau periculoase identificate în timpul unui control tehnic în trafic
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2014/47/UE a Parlamentului European și a Consiliului din 3 aprilie 2014 privind controlul tehnic în trafic al vehiculelor comerciale care circulă în Uniune și de abrogare a Directivei 2000/30/CE (1), în special articolul 18 alineatul (1),
   întrucât:

               (1)

               În conformitate cu articolul 18 alineatul (1) din Directiva 2014/47/UE, în cazurile în care, printre altele, se identifică deficiențe majore sau periculoase la un vehicul care nu este înmatriculat în statul membru unde are loc controlul, punctul de contact este obligat să notifice rezultatele controlului punctului de contact din statul membru unde este înmatriculat vehiculul. Notificarea conține elementele raportului de control în trafic enumerate în anexa IV la directiva în cauză, care trebuie întocmit de inspector la finalizarea unui control mai detaliat în conformitate cu articolul 16 alineatul (2) din Directiva 2014/47/UE.

               (2)

               În scopul facilitării comunicării dintre punctele de contact naționale, se solicită Comisiei să adopte norme detaliate pentru punerea în aplicare a procedurii de notificare.

               (3)

               În conformitate cu articolul 18 alineatul (1) din Directiva 2014/47/UE, notificarea se comunică, de preferință, prin intermediul registrului electronic național menționat la articolul 16 din Regulamentul (CE) nr. 1071/2009 al Parlamentului European și al Consiliului (2).

               (4)

               Articolul 16 alineatul (2) din Regulamentul (CE) nr. 1071/2009 precizează conținutul minim obligatoriu al registrelor electronice naționale. Cu toate acestea, elementele raportului de control în trafic enumerate în anexa IV la Directiva 2014/47/UE nu fac parte din conținutul minim obligatoriu menționat.

               (5)

               Articolul 16 alineatul (5) din Regulamentul (CE) nr. 1071/2009 prevede că registrele electronice naționale trebuie să fie interconectate.

               (6)

               Din cauza domeniului de aplicare limitat al articolului 16 alineatul (2) din Regulamentul (CE) nr. 1071/2009 și a domeniului de aplicare limitat care rezultă din acesta al sistemului Registrului european al întreprinderilor de transport rutier (ERRU), notificarea menționată la articolul 18 alineatul (1) din Directiva 2014/47/UE nu poate fi transmisă prin registrele electronice naționale prin intermediul sistemului respectiv.

               (7)

               Pentru a se evita însă sarcinile și costurile administrative inutile, arhitectura sistemică a ERRU ar trebui folosită pentru a se dezvolta sistemul de mesagerie pentru notificarea prevăzută de articolul 18 alineatul (1) din Directiva 2014/47/UE.

               (8)

               Normele comune privind interconectarea prin intermediul ERRU sunt stabilite în Regulamentul (UE) nr. 1213/2010 al Comisiei (3).

               (9)

               Regulamentul de punere în aplicare (UE) 2016/480 al Comisiei (4) va introduce modificări substanțiale ale funcțiilor generale ale ERRU și va înlocui Regulamentul (UE) nr. 1213/2010 începând cu 30 ianuarie 2019. Sistemul de mesagerie utilizat pentru notificarea controlului în trafic (RSI) va fi elaborat pornind de la funcțiile generale ale ERRU.

               (10)

               Prin urmare, în scopul de a se limita sarcinile și procedurile administrative și de a se asigura coerența, este necesar ca sistemul de mesagerie utilizat pentru notificări în urma unui RSI să devină de asemenea aplicabil începând cu 30 ianuarie 2019.

               (11)

               Dispozițiile referitoare la protecția datelor cu caracter personal, astfel cum sunt prevăzute în special de Directiva 95/46/CE a Parlamentului European și a Consiliului (5), se aplică prelucrării oricăror date cu caracter personal în temeiul Directivei 2014/47/UE. În special, statele membre ar trebui să implementeze măsuri corespunzătoare de securitate pentru a împiedica utilizarea abuzivă a datelor cu caracter personal.

               (12)

               Atunci când sunt aplicabile, dispozițiile referitoare la protecția datelor cu caracter personal, astfel cum sunt prevăzute de Regulamentul (CE) nr. 45/2001 al Parlamentului European și al Consiliului (6), se aplică prelucrării oricăror date cu caracter personal în temeiul Directivei 2014/47/UE.

               (13)

               Măsurile prevăzute în prezentul regulament sunt adoptate în conformitate cu avizul comitetului instituit prin articolul 19 alineatul (1) din Directiva 2014/45/UE a Parlamentului European și a Consiliului (7),

         ADOPTĂ PREZENTUL REGULAMENT:
   Articolul 1
   Obiect
   Prezentul regulament stabilește normele aplicabile notificării rezultatelor unui control tehnic în trafic (RSI) al vehiculelor comerciale care prezintă deficiențe majore sau periculoase comunicate prin intermediul sistemului RSI menționat la articolul 3.
   Articolul 2
   Definiții
   Pe lângă definițiile prevăzute în Regulamentul de punere în aplicare (UE) 2016/480, în sensul prezentului regulament se aplică următoarele definiții:

               1.

               „mesaj RSI” înseamnă mesajul de notificare în urma unui control tehnic în trafic mai detaliat menționat la articolul 10 alineatul (3) din Directiva 2014/47/UE, transmis prin intermediul sistemului RSI sau al unei alte rețele securizate într-un format structurat, astfel cum se prevede în anexa la prezentul regulament;

               2.

               „raport RSI mai detaliat” înseamnă documentul emis după un control în trafic mai detaliat menționat la articolul 16 alineatul (2) din Directiva 2014/47/UE;

               3.

               „stat membru de înmatriculare” înseamnă statul membru în care este înmatriculat vehiculul sau, în cazurile în care vehiculul nu face obiectul înmatriculării în temeiul legislației naționale, în care este pus în circulație.

         Articolul 3
   Sistemul RSI
   (1)   Comisia instituie un sistem de mesagerie (sistemul RSI) utilizând arhitectura sistemică a sistemului de mesagerie al Registrului european al întreprinderilor de transport rutier în conformitate cu Regulamentul de punere în aplicare (UE) 2016/480. Sistemul RSI facilitează îndeplinirea obligației de notificare stabilite la articolul 18 alineatul (1) din Directiva 2014/47/UE.
   (2)   Sistemul RSI îndeplinește specificațiile tehnice prevăzute în anexa I, în anexa III punctele 1 și 2, în anexele V, VI și VII la Regulamentul de punere în aplicare (UE) 2016/480 și în anexa la prezentul regulament.
   Articolul 4
   Notificarea
   (1)   Punctul de contact din statul membru care a efectuat controlul tehnic în trafic notifică fără întârziere statului membru de înmatriculare rezultatele controlului.
   (2)   Statul membru care efectuează controlul tehnic în trafic realizează notificarea către statul membru de înmatriculare utilizând sistemul RSI, în conformitate cu cerințele procedurale și tehnice prevăzute în anexă.
   Articolul 5
   Intrare în vigoare și aplicare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 30 iunie 2020.
   Cu toate acestea, articolul 4 alineatul (1) se aplică de la 20 mai 2018.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 noiembrie 2017.

            Pentru Comisie

            Președintele

         Jean-Claude JUNCKER

      (1)  JO L 127, 29.4.2014, p. 134.

      (2)  Regulamentul (CE) nr. 1071/2009 al Parlamentului European și al Consiliului din 21 octombrie 2009 de stabilire a unor norme comune privind condițiile care trebuie îndeplinite pentru exercitarea ocupației de operator de transport rutier și de abrogare a Directivei 96/26/CE a Consiliului (JO L 300, 14.11.2009, p. 51).

      (3)  Regulamentul (UE) nr. 1213/2010 al Comisiei din 16 decembrie 2010 de stabilire a normelor comune privind interconectarea registrelor electronice naționale ale întreprinderilor de transport rutier (JO L 335, 18.12.2010, p. 21).

      (4)  Regulamentul de punere în aplicare (UE) 2016/480 al Comisiei din 1 aprilie 2016 de stabilire a unor norme comune privind interconectarea registrelor electronice naționale ale întreprinderilor de transport rutier și de abrogare a Regulamentului (UE) nr. 1213/2010 (JO L 87, 2.4.2016, p. 4).

      (5)  Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).

      (6)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).

      (7)  Directiva 2014/45/UE a Parlamentului European și a Consiliului din 3 aprilie 2014 privind inspecția tehnică periodică a autovehiculelor și a remorcilor acestora și de abrogare a Directivei 2009/40/CE (JO L 127, 29.4.2014, p. 51).

      ANEXĂ

         Cerințe minime privind conținutul mesajelor XML

      1.   Antet

      Toate mesajele XML schimbate cu sistemul au același antet pentru a identifica expeditorul, destinatarul, data și ora expedierii, precum și aceleași informații tehnice.

                     Common Header (Antet comun)

                  Obligatoriu

                     Version (Versiune)

                  Versiunea oficială a specificațiilor XML va fi specificată prin namespace (spațiul de nume) definit în fișierul de definiție a schemei XML al mesajului (XSD) și în atributul version (versiune) din elementul de antet al oricărui mesaj XML. Numărul versiunii („n.m”) va fi definit ca valoare fixă la fiecare lansare a XSD.

                  Da

                     Test Identifier (Identificator de testare)

                  ID opțional pentru testare. Inițiatorul testului va completa ID-ul, iar toți ceilalți participanți la fluxul de lucru vor redirecționa/returna același ID. În producție, acesta trebuie ignorat și nu va fi folosit dacă este furnizat.

                  Nu

                     Technical Identifier (Identificator tehnic)

                  Un UUID care identifică în mod unic fiecare mesaj. Expeditorul generează un UUID și completează acest atribut. Această informație nu se utilizează în niciun scop legat de activități economice.

                  Da

                     Workflow Identifier (Identificator al fluxului de lucru)

                  Identificatorul fluxului de lucru este un UUID și trebuie generat de statul membru solicitant. Acest ID este apoi utilizat în toate mesajele pentru a corela fluxul de lucru.

                  Da

                     Sent At (Transmis la)

                  Data și ora, în format UTC (ora universală coordonată), la care a fost transmis mesajul.

                  Da

                     Timeout (Timpul a expirat)

                  Acesta este un atribut opțional în ceea ce privește data și ora (în format UTC). Această valoare va fi stabilită numai de către hub pentru solicitările redirecționate. Acesta va informa statul membru respondent cu privire la ora la care va expira solicitarea. Utilizarea sa este opțională, astfel încât să se poată folosi aceeași definiție de antet pentru toate tipurile de mesaje, indiferent dacă este necesar sau nu atributul „Timeout”.
                  NU SE UTILIZEAZĂ, întrucât trimitem doar notificări și nu se așteaptă răspuns.

                  Nu

                     From (De la)

                  Codul ISO 3166-1 alfa 2 al statului membru care transmite mesajul sau „UE” („UE” se utilizează la expedierea mesajelor de eroare din hub).

                  Da

                     To (Către)

                  Codul ISO 3166-1 alfa 2 al statului membru căruia i se trimite mesajul sau „UE” („UE” se utilizează la expedierea mesajelor de eroare către hub).

                  Da

            2.   Raport mai detaliat

      Dacă se comunică rezultatul unui control tehnic în trafic mai detaliat, mesajul RSI și mesajul de confirmare a primirii expediat automat se vor alcătui după cum urmează.
      În scopul de a se facilita notificarea, lista de verificare inclusă în anexa IV, motivele respingerii și evaluarea deficiențelor prevăzute în anexa II la Directiva 2014/47/UE se includ în mesajul RSI sub formă de conținut opțional.
      Mesajul RSI se expediază întotdeauna de către statul membru unde are loc controlul către statul membru de înmatriculare. Recepționarea mesajului RSI nu poate fi refuzată.
      Mesajul de confirmare a primirii servește pentru a confirma primirea mesajului de notificare.

                  Solicitare de notificare RSI

                  Obligatorie

                     Business Case Identifier (Identificator de caz)

                  Este vorba despre un număr de serie sau de referință care identifică fiecare caz în parte.
                  Ar putea fi utilizat un ID al cazului pentru a se putea stabili o legătură atunci când se utilizează mai mult de un flux de mesaje pentru a se trata același caz, de exemplu, atunci când se trimite o notificare inițială și ulterior se trimite o notificare mai detaliată, ambele legate de același caz.
                  (Text)

                  Da

                     Sending Authority (Autoritatea expeditoare)

                  Autoritatea competentă care emite mesajul RSI.
                  (Text)

                  Da

                     RSI Details (Detalii despre RSI)

                     Da

                     RSI Identifier (Identificator RSI)

                  ID unic al RSI în statul membru unde are loc controlul.
                  Facilitează comunicarea și permite statului membru de înmatriculare să solicite mai multe detalii statului membru unde are loc controlul, care îl poate utiliza pentru a efectua căutări în baza sa de date.
                  (Text)

                  Nu

                     Location (Loc)

                  Locul în care a avut loc RSI. Pot fi coordonate precise, municipalitatea, orașul, etc.
                  (Text)

                  Da

                     Date/Time (Data/ora)

                  Data RSI în format ISO 8601 UTC (AAA-LL-ZZThh:mm:ssZ)

                  Da

                     Inspector (Inspector)

                  Numele agentului de control, al inspectorului sau al autorității care a efectuat RSI.
                  (Text)

                  Da

                     Vehicle Details (Datele vehiculului)

                     Da

                     Category (Categoria)

                  Categoria de vehicule.

                              —

                              N2 (3,5-12 t)

                              —

                              N3 (peste 12 t)

                              —

                              O3 (3,5-12 t)

                              —

                              O4 (peste 10 t)

                              —

                              M2 (> 9 locuri până la 5 t)

                              —

                              M3 (> 9 locuri peste 5 t)

                              —

                              T5

                              —

                              T1b

                              —

                              T2b

                              —

                              T3b

                              —

                              T4.1b

                              —

                              T4.2b

                              —

                              T4.3b

                              —

                              Altă categorie de vehicule

                        (Listă de selecție, poate fi selectat un singur element)

                  Da

                     Other category (Altă categorie)

                  A se preciza o altă categorie:

                              —

                              M1, N1, O1, O2, T1a, T2a, T3a, T4a, T4.1a, T4.2a, T4.3a, C, R1a, R1b, R2a, R2b, R3a, R3b, R4a, R4b, S1a, S1b, S2a, S2b, L1e, L2e, L3e, L4e, L5e, L6e, L7e

                        (Listă de selecție, poate fi selectat un singur element, numai dacă se alege „Alta”, dar nu este obligatoriu)

                  Nu

                     Registration (Înmatriculare)

                  Numărul de înmatriculare al vehiculului.
                  (Text)

                  Da

                  VIN

                  Numărul de identificare al vehiculului.
                  (Text)

                  Da

                     Odometer (Odometru)

                  Indicația odometrului vehiculului în momentul în care se efectuează RSI.
                  IMPORTANT: Dacă este instalat un odometru, acest câmp trebuie completat; în caz contrar introduceți valoarea „0”.
                  (Număr)

                  Da

                     Transport Undertaking/Holder Details (Datele întreprinderii de transport/titularului)

                     Da (trebuie completat unul dintre cele două câmpuri, întreprindere sau titular)

                     Transport Undertaking (Întreprinderea de transport)

                     Da (numai dacă este vorba despre întreprindere)

                     Undertaking Name (Denumirea întreprinderii)

                  Denumirea întreprinderii de transport.
                  (Text)

                  Da

                     Undertaking Address (Adresa întreprinderii)

                  Adresa întreprinderii de transport (adresa, codul poștal, orașul, țara).
                  (Text)

                  Da

                     Undertaking Community Licence (Licența comunitară a întreprinderii)

                  Numărul licenței comunitare [conform Regulamentelor (CE) nr. 1072/2009 și (CE) nr. 1073/2009]
                  IMPORTANT: Dacă se cunoaște numărul licenței comunitare, acesta trebuie introdus.
                  (Text)

                  Da

                     Titularul (dacă nu este vorba despre o întreprindere)

                     Da (doar dacă este vorba despre un titular)

                     Societate

                     Da (doar dacă titularul este o societate)

                     Name (Denumire)

                  Denumirea întreprinderii titulare.
                  (Text)

                  Da

                     Address (Adresă)

                  Adresa societății de transport titulare (adresa, codul poștal, orașul, țara).
                  (Text)

                  Da

                     Natural person (Persoană fizică)

                     Da (doar dacă titularul este o persoană fizică)

                     Family Name (Nume de familie)

                  Numele de familie al titularului.
                  (Text)

                  Da

                     First Name (Prenume)

                  Prenumele titularului.
                  (Text)

                  Da

                     Address (Adresă)

                  Adresa titularului (adresa, codul poștal, orașul, țara).
                  (Text)

                  Da

                     Registration certificate (Certificat de înmatriculare)

                  Numărul certificatului de înmatriculare.

                  Nu

                     Driver Details (Datele conducătorului auto)

                     Da

                     Family Name (Nume de familie)

                  Numele de familie al conducătorului auto.
                  (Text)

                  Da

                     First Name (Prenume)

                  Prenumele conducătorului auto.
                  (Text)

                  Da

                     Driving Licence (Permisul de conducere)

                  Numărul permisului de conducere al conducătorului auto. Dacă este posibil, pentru o mai bună identificare.
                  (Text)

                  Nu

                     Driving Licence country (Țara permisului de conducere)

                  Țara unde a fost eliberat permisul de conducere în codul din două litere conform ISO 3166-1 alfa 2.

                  Nu

                     Checked item (Elementul controlat)

                     (această secțiune se repetă pentru fiecare element controlat; este obligatorie pentru un mesaj RSI și apoi trebuie indicat ca fiind controlat cel puțin un element)

                     Da

                     Item (Element)

                  Elementele enumerate în lista elementelor de control care figurează în anexa IV la Directiva 2014/47/UE.
                  Dacă este selectat un element înseamnă că acesta a fost controlat.
                  Elementele din listă:

                              (0)

                              Identificare

                              (1)

                              Sistemul de frânare

                              (2)

                              Direcția

                              (3)

                              Vizibilitatea

                              (4)

                              Echipamentul de iluminat și sistemul electric

                              (5)

                              Punți, jante, anvelope, suspensie

                              (6)

                              Șasiu și accesorii șasiu

                              (7)

                              Alte echipamente, inclusiv tahograf și dispozitiv limitator de viteză

                              (8)

                              Elemente poluante, inclusiv emisii și scurgeri de combustibil și/sau ulei

                              (9)

                              Inspecții suplimentare la vehiculele din categoriile M2 și M3

                              (10)

                              Arimarea încărcăturii

                        (Listă de selecție, poate fi selectat un singur element)

                  Da

                     Failed? (Respins?)

                  Pentru fiecare Checked item (element controlat) rezultatul controlului (Admis/Respins): Adevărat dacă este „Respins”
                  (Adevărat/Fals)

                  Da

                     Checked item detail (Detaliu privind elementul controlat)

                     (Dacă rezultatul este „Respins”, pentru fiecare element controlat se repetă această secțiune pentru fiecare deficiență constatată)

                     Nu (Doar dacă rezultatul este „Respins”, dar nu este obligatoriu să se indice mai multe detalii)

                     Reason for failure (Motivul respingerii)

                  Pentru fiecare element controlat (Checked item) care este respins (Failed), detaliile defecțiunilor conform definiției din anexa II la Directiva 2014/47/UE.
                  Elementele din listă:

                              —

                                 0.1.a IDENTIFICAREA VEHICULULUI > Plăcuțele cu numărul de înmatriculare (dacă sunt obligatorii) > Plăcuță (plăcuțe) de înmatriculare absentă (absente) sau fixată (fixate) atât de nesigur încât riscă să cadă.

                              —

                                 1.1.1.a SISTEMUL DE FRÂNARE > Starea mecanică și funcționare > Pivotul pedalei frânei de serviciu/axul levierului manual > Pivot prea strâns.

                              —

                                 6.2.5.a.1 ȘASIU ȘI ACCESORII ȘASIU > Cabină conducător auto și caroserie > Scaunul conducătorului auto > Scaun cu structură defectă.

                              —

                              Etc.

                        (Listă de selecție, poate fi selectat un singur element, dacă există mai mult de o deficiență, această subsecțiune se repetă pentru fiecare dintre ele)

                     Nu se indică evaluarea deficienței, aceasta este cunoscută în conformitate cu anexa II la Directiva 2014/47/UE.

                     IMPORTANT: În anexa II, unele motive ale respingerii nu sunt numerotate, de exemplu, pentru 6.2.5.a există două opțiuni, iar pentru a se ști la care ne referim, acestea se numerotează în sistem cu 1 și 2.

                  Da

                     Rectified? (Remediată?)

                  Deficiența a fost remediată în statul membru unde are loc controlul? Adevărat = Da
                  (Adevărat/Fals)

                  Nu

                     Result of inspection (Rezultatul controlului)

                     Da

                     Result of inspection (Rezultatul controlului)

                  Rezultatul RSI (Admis/Respins): Adevărat dacă este „Admis”
                  (Adevărat/Fals)

                  Da

                     Prohibition or Restriction (Interdicție sau Restricție)

                  Interdicție sau restricție de utilizare a vehiculului care prezintă deficiențe periculoase.
                  (Adevărat/Fals)

                  Da

                     PTI Requested? (Se solicită ITP?)

                  Statul membru unde are loc controlul solicită statului membru de înmatriculare să realizeze o inspecție tehnică periodică? Adevărat = Da
                  (Adevărat/Fals)

                  Da

                     RSI Notification Acknowledgement (Confirmarea de primire a notificării RSI)
                  (Trimisă automat)

                  Obligatorie

                     Status Code (Cod de stare)

                  Codul de stare al confirmării de primire.
                  (Listă de selecție, poate fi selectat un singur element)

                  Da

                     Status Message (Mesaj de stare)

                  Eventuale observații privind codul stării.
                  (Text)

                  Nu


title: Regulamentul de punere în aplicare (UE) 2018/267 al Comisiei din 19 februarie 2018 privind clasificarea anumitor mărfuri în Nomenclatura combinată

text:
               23.2.2018

               RO

               Jurnalul Oficial al Uniunii Europene

               L 51/8

         REGULAMENTUL DE PUNERE ÎN APLICARE (UE) 2018/267 AL COMISIEI
   din 19 februarie 2018
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
   întrucât:

               (1)

               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

               (2)

               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

               (3)

               În temeiul acestor reguli generale, mărfurile descrise în coloana (1) a tabelului din anexă ar trebui clasificate la codurile NC indicate în coloana (2), pe baza motivelor care figurează în coloana (3) a tabelului menționat.

               (4)

               Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.

               (5)

               Măsurile prevăzute în prezentul regulament sunt conforme cu avizul Comitetului Codului vamal,

         ADOPTĂ PREZENTUL REGULAMENT:
   Articolul 1
   Mărfurile descrise în coloana (1) a tabelului din anexă se clasifică în Nomenclatura combinată la codurile NC indicate în coloana (2) a tabelului respectiv.
   Articolul 2
   Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 februarie 2018.

            Pentru Comisie,

            Pentru Președinte,

         Stephen QUEST

            Director general

            Direcția Generală Impozitare și Uniune Vamală

      (1)  JO L 269, 10.10.2013, p. 1.

      (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).

      ANEXĂ

                  Descrierea mărfurilor

                  Clasificare (Cod NC)

                  Motive

                  (1)

                  (2)

                  (3)

                              1.

                              Un produs (așa-numitul „preamestec”) sub formă de pelete din material termoplastic, compus din:

                                          —

                                          ulei de lavandă;

                                          —

                                          ulei de mentă piperată;

                                          —

                                          citronelal;

                                          —

                                          benzoat de sodiu;

                                          —

                                          un polimer [etilen-acetat de vinil (EVA) sau polietilenă cu densitate scăzută (LDPE)].

                                    Produsul este utilizat ca materie primă pentru încorporarea uleiurilor esențiale în cursul procesului de transformare a maselor plastice. Scopul este de a împiedica anumite animale să muște și să distrugă produsele finite din mase plastice.

                  3302 90 90

                  Clasificarea se stabilește pe baza regulilor generale 1 și 6 de interpretare a Nomenclaturii combinate, a notei 2 de la capitolul 33, precum și pe baza textelor codurilor NC 3302 , 3302 90  și 3302 90 90 .
                  Clasificarea la poziția 3901  este exclusă, deoarece conținutul de polimeri al produsului (EVA sau LDPE) servește doar ca suport pentru uleiurile esențiale.
                  Uleiurile esențiale reprezintă principala componentă și îi conferă produsului caracterul său esențial (și anume proprietățile care permit îndepărtarea rozătoarelor, a termitelor și a altor animale).
                  Prin urmare, produsul trebuie clasificat la codul NC 3302 90 90  ca alte amestecuri de substanțe odoriferante și amestecuri care au la bază una sau mai multe dintre aceste substanțe, de tipul celor utilizate ca materii prime pentru industrie.

                              2.

                              Un produs (așa-numitul „preamestec”) sub formă de pelete din material termoplastic, compus din:

                                          —

                                          permetrin (ISO);

                                          —

                                          ulei de timol;

                                          —

                                          ulei de eugenol;

                                          —

                                          ulei de citral;

                                          —

                                          benzoat de denatoniu;

                                          —

                                          derivați ai acidului benzoic;

                                          —

                                          lidocaină (DCI);

                                          —

                                          un polimer [etilen-acetat de vinil (EVA) sau polietilenă cu densitate scăzută (LDPE)].

                                    Produsul este utilizat ca materie primă pentru încorporarea insecticidelor în cursul procesului de transformare a maselor plastice. Scopul este de a împiedica termitele să muște și să distrugă produsele finite din mase plastice.

                  3808 91 10

                  Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului codurilor NC 3808 , 3808 91  și 3808 91 10 .
                  Clasificarea la poziția 3901  este exclusă, deoarece conținutul de polimeri al produsului (EVA sau LDPE) servește doar ca suport pentru insecticide.
                  Clasificarea la poziția 3302  este exclusă, deoarece produsul conține doar urme de uleiuri esențiale (timol, eugenol și citral). Prin urmare, acestea nu contribuie în mod semnificativ la caracterul esențial al produsului. Insecticidul [permetrin (ISO)] este principala componentă și îi conferă produsului caracterul său esențial (și anume proprietățile care permit combaterea termitelor).
                  Prin urmare, produsul trebuie clasificat la codul NC 3808 91 10  ca insecticide pe bază de piretroide.


title: Regulamentul de punere în aplicare (UE) 2018/265 al Comisiei din 16 februarie 2018 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Squacquerone di Romagna” (DOP)]

text:
               23.2.2018

               RO

               Jurnalul Oficial al Uniunii Europene

               L 51/5

         REGULAMENTUL DE PUNERE ÎN APLICARE (UE) 2018/265 AL COMISIEI
   din 16 februarie 2018
   de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Squacquerone di Romagna” (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
   întrucât:

               (1)

               În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Italiei de aprobare a unei modificări a caietului de sarcini al denumirii de origine protejate „Squacquerone di Romagna”, înregistrată în temeiul Regulamentului (UE) nr. 679/2012 al Comisiei (2).

               (2)

               Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene
                   (3), în conformitate cu articolul 50 alineatul (2) litera (a) din regulamentul respectiv.

               (3)

               Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini ar trebui aprobată,

         ADOPTĂ PREZENTUL REGULAMENT:
   Articolul 1
   Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Squacquerone di Romagna” (DOP).
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 februarie 2018.

            Pentru Comisie,

            Pentru Președinte,

         Phil HOGAN

            Membru al Comisiei

      (1)  JO L 343, 14.12.2012, p. 1.

      (2)  Regulamentul de punere în aplicare (UE) nr. 679/2012 al Comisiei din 24 iulie 2012 de înregistrare a unei denumiri în Registrul denumirilor de origine protejate și al indicațiilor geografice protejate [Squacquerone di Romagna (DOP)] (JO L 198, 25.7.2012, p. 6).

      (3)  JO C 368, 28.10.2017, p. 16.


title: Regulamentul de punere în aplicare (UE) 2018/268 al Comisiei din 21 februarie 2018 de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină

text:
               23.2.2018

               RO

               Jurnalul Oficial al Uniunii Europene

               L 51/11

         REGULAMENTUL DE PUNERE ÎN APLICARE (UE) 2018/268 AL COMISIEI
   din 21 februarie 2018
   de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 183 litera (b),
   având în vedere Regulamentul (UE) nr. 510/2014 al Parlamentului European și al Consiliului din 16 aprilie 2014 de stabilire a regimului comercial aplicabil anumitor mărfuri rezultate din transformarea produselor agricole și de abrogare a Regulamentelor (CE) nr. 1216/2009 și (CE) nr. 614/2009 ale Consiliului (2), în special articolul 5 alineatul (6) litera (a),
   întrucât:

               (1)

               Regulamentul (CE) nr. 1484/95 al Comisiei (3) a stabilit normele de aplicare a sistemului de taxe la import suplimentare și a fixat prețurile reprezentative în sectorul cărnii de pasăre și în cel al ouălor, precum și pentru ovalbumină.

               (2)

               Din controlul regulat al datelor pe baza cărora se stabilesc prețurile reprezentative pentru produsele din sectorul cărnii de pasăre și din cel al ouălor, precum și pentru ovalbumină, rezultă că este necesară modificarea prețurilor reprezentative pentru importurile de anumite produse, ținând cont de variațiile prețurilor în funcție de origine.

               (3)

               Prin urmare, Regulamentul (CE) nr. 1484/95 ar trebui modificat în consecință.

               (4)

               Deoarece este necesar să se asigure aplicarea măsurii respective cât mai rapid posibil după ce devin disponibile datele actualizate, prezentul regulament ar trebui să intre în vigoare la data publicării sale,

         ADOPTĂ PREZENTUL REGULAMENT:
   Articolul 1
   Anexa I la Regulamentul (CE) nr. 1484/95 se înlocuiește cu textul din anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 21 februarie 2018.

            Pentru Comisie,

            Pentru Președinte,

         Jerzy PLEWA

            Director general

            Direcția Generală Agricultură și Dezvoltare Rurală

      (1)  JO L 347, 20.12.2013, p. 671.

      (2)  JO L 150, 20.5.2014, p. 1.

      (3)  Regulamentul (CE) nr. 1484/95 al Comisiei din 28 iunie 1995 de stabilire a normelor de aplicare a sistemului de drepturi de import suplimentare și de fixare a prețurilor reprezentative în sectoarele cărnii de pasăre și ouălor și pentru albumina din ouă, și de abrogare a Regulamentului nr. 163/67/CEE (JO L 145, 29.6.1995, p. 47).

      ANEXĂ
      „
            ANEXA I

                        Codul NC

                        Denumirea mărfurilor

                        Prețul reprezentativ
                        (în EUR/100 kg)

                        Garanția menționată la articolul 3
                        (în EUR/100 kg)

                        Originea (1)

                        0207 12 10

                        Carcase de pui congelate, denumite «pui 70 %»

                        116,8

                        0

                        AR

                        0207 12 90

                        Carcase de pui congelate, denumite «pui 65 %»

                        132,1

                        0

                        AR

                        118,7

                        0

                        BR

                        0207 14 10

                        Bucăți dezosate, congelate, de cocoși sau de găini din specia Gallus domesticus

                        244,4

                        17

                        AR

                        225,4

                        22

                        BR

                        314,4

                        0

                        CL

                        255,8

                        13

                        TH

                        0207 27 10

                        Bucăți dezosate, congelate, de curcani și de curci

                        320,5

                        0

                        BR

                        314,7

                        0

                        CL

                        0408 91 80

                        Ouă fără coajă, uscate

                        446,6

                        0

                        AR

                        1602 32 11

                        Preparate nefierte din cocoși sau din găini

                        224,3

                        19

                        BR

                  ”

         (1)  Nomenclatorul țărilor stabilit prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7).


title: Regulamentul de punere în aplicare (UE) 2018/244 al Comisiei din 15 februarie 2018 privind autorizarea substanțelor vanilil acetonă și 4-(4-metoxifenil) butan-2-onă ca aditivi furajeri pentru toate speciile de animale și refuzul substanței 1-feniletan-1-ol (Text cu relevanță pentru SEE. )

text:
                  23.2.2018

                  RO

                  Jurnalul Oficial al Uniunii Europene

                  L 53/81

            REGULAMENTUL DE PUNERE ÎN APLICARE (UE) 2018/244 AL COMISIEI
      din 15 februarie 2018
      privind autorizarea substanțelor vanilil acetonă și 4-(4-metoxifenil) butan-2-onă ca aditivi furajeri pentru toate speciile de animale și refuzul substanței 1-feniletan-1-ol
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
      întrucât:

                  (1)

                  Regulamentul (CE) nr. 1831/2003 prevede autorizarea aditivilor destinați utilizării în hrana animalelor și stabilește motivele și procedurile de acordare a unei astfel de autorizații. Articolul 10 din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului (2).

            ADOPTĂ PREZENTUL REGULAMENT:
      Articolul 1
      Autorizare
      Substanțele specificate în anexă, aparținând categoriei „aditivi senzoriali” și grupei funcționale „compuși aromatizanți”, sunt autorizate pentru a fi utilizate ca aditivi furajeri în hrana animalelor în condițiile stabilite în anexa respectivă.
      Articolul 2
      Refuz
      Autorizarea substanței 1-feniletan-1-ol, ca aditiv aparținând categoriei „aditivi senzoriali” și grupei funcționale „compuși aromatizanți”, este refuzată.
      Articolul 3
      Măsuri tranzitorii
      (1)   Vanilil acetona, 4-(4-metoxifenil) butan-2-ona și 1-feniletan-1-olul și preamestecurile care conțin substanțele respective, care sunt produse și etichetate înainte de 15 septembrie 2018 în conformitate cu normele aplicabile înainte de 15 martie 2018, pot fi în continuare introduse pe piață și utilizate până la epuizarea stocurilor existente.
      (2)   Materiile prime furajere și furajele combinate care conțin vanilil acetonă, 4-(4-metoxifenil) butan-2-onă și 1-feniletan-1-ol și care sunt produse și etichetate înainte de 15 martie 2019, în conformitate cu normele aplicabile înainte de 15 martie 2018, pot fi în continuare introduse pe piață și utilizate până la epuizarea stocurilor existente dacă sunt destinate animalelor de la care se obțin alimente.
      (3)   Materiile prime furajere și furajele combinate care conțin vanilil acetonă, 4-(4-metoxifenil) butan-2-onă și 1-feniletan-1-ol și care sunt produse și etichetate înainte de 15 martie 2020, în conformitate cu normele aplicabile înainte de 15 martie 2018, pot fi în continuare introduse pe piață și utilizate până la epuizarea stocurilor existente dacă sunt destinate animalelor de la care nu se obțin alimente.
      Articolul 4
      Intrare în vigoare
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 15 februarie 2018.

               Pentru Comisie

               Președintele

            Jean-Claude JUNCKER

         (1)  JO L 268, 18.10.2003, p. 29.

         (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).

         (3)  EFSA Journal 2016;14(8):4557.

         ANEXĂ

                     Numărul de identificare al aditivului

                     Numele titularului autorizației

                     Aditivul

                     Compoziția, formula chimică, descrierea, metoda analitică

                     Specia sau categoria de animale

                     Vârsta maximă

                     Conținutul minim

                     Conținutul maxim

                     Alte dispoziții

                     Sfârșitul perioadei de autorizare

                     mg de substanță activă/kg de furaj complet cu un conținut de umiditate de 12 %

                        Categorie: aditivi senzoriali. Grupa funcțională: compuși aromatizanți

                     2b07005

                     —

                     Vanilil acetonă

                        Compoziția aditivului

                     Vanilil acetonă

                        Caracterizarea substanței active

                     Vanilil acetonă
                     Produs prin sinteză chimică
                     Puritate: min. 95 %, analitică
                     Formula chimică: C11H14O3

                     Numărul CAS: 122-48-5
                     Nr. FLAVIS: 07.005

                        Metoda analitică
                         (1)

                     Pentru determinarea substanței vanilil acetonă în aditivul furajer și în preamestecurile furajere aromatizante:
                     gazcromatografie/spectrometrie de masă cu blocarea timpului de retenție GC-MS-RTL.

                     Toate speciile de animale

                     —

                     —

                     —

                                 1.

                                 Aditivul se adaugă în furaj sub formă de preamestec.

                                 2.

                                 În instrucțiunile de utilizare a aditivului și a preamestecurilor se precizează condițiile de depozitare și de stabilitate.

                                 3.

                                 Conținutul maxim recomandat de substanță activă este: 5 mg/kg de furaj complet cu un conținut de umiditate de 12 %.

                                 4.

                                 Pe eticheta aditivului se indică următoarele:
                                 „Conținut maxim recomandat de substanță activă în furaje complete cu un conținut de umiditate de 12 %: 5 mg/kg”.

                                 5.

                                 Grupa funcțională, numărul de identificare, denumirea și cantitatea adăugată de substanță activă se indică pe eticheta preamestecurilor și în etichetarea materiilor prime furajere și a furajelor combinate, dacă conținutul de substanță activă din furajul complet cu un conținut de umiditate de 12 % depășește: 5 mg/kg.

                                 6.

                                 Operatorii din sectorul furajelor stabilesc proceduri operaționale și măsuri organizatorice destinate utilizatorilor aditivului și ai preamestecurilor, pentru a aborda riscurile potențiale în caz de inhalare și în caz de contact cu pielea sau cu ochii. În cazul în care riscurile respective nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție respiratorie, ochelari și mănuși de protecție.

                     15.3.2028

                     2b07029

                     —

                     4-(4-metoxifenil)butan-2-onă

                        Compoziția aditivului

                     4-(4-metoxifenil)butan-2-onă

                        Caracterizarea substanței active

                     4-(4-metoxifenil)butan-2-onă
                     Produs prin sinteză chimică
                     Puritate: min. 96 %, analitică
                     Formula chimică: C11H14O2

                     Număr CAS 104-20-1
                     Nr. FLAVIS 07.029

                        Metoda analitică
                         (1)

                     Pentru determinarea substanței 4-(4-metoxifenil)butan-2-onă în aditivul furajer și în preamestecurile furajere aromatizante:
                     gazcromatografie/spectrometrie de masă cu blocarea timpului de retenție GC-MS-RTL.

                     Toate speciile de animale

                     —

                     —

                     —

                                 1.

                                 Aditivul se adaugă în furaj sub formă de preamestec.

                                 2.

                                 În instrucțiunile de utilizare a aditivului și a preamestecurilor se precizează condițiile de depozitare și de stabilitate.

                                 3.

                                 Conținutul maxim recomandat de substanță activă este: 5 mg/kg de furaj complet cu un conținut de umiditate de 12 %.

                                 4.

                                 Pe eticheta aditivului se indică următoarele:
                                 „Conținut maxim recomandat de substanță activă în furaje complete cu un conținut de umiditate de 12 %: 5 mg/kg”.

                                 5.

                                 Grupa funcțională, numărul de identificare, denumirea și cantitatea adăugată de substanță activă se indică pe eticheta preamestecurilor și în etichetarea materiilor prime furajere și a furajelor combinate, dacă conținutul de substanță activă din furajul complet cu un conținut de umiditate de 12 % depășește: 5 mg/kg.

                                 6.

                                 Operatorii din sectorul furajelor stabilesc proceduri operaționale și măsuri organizatorice destinate utilizatorilor aditivului și ai preamestecurilor, pentru a aborda riscurile potențiale în caz de inhalare și în caz de contact cu pielea sau cu ochii. În cazul în care riscurile respective nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție respiratorie, ochelari și mănuși de protecție.

                     15.3.2028

            (1)  Detaliile metodelor analitice sunt disponibile la următoarea adresă a Laboratorului de referință: https://ec.europa.eu/jrc/en/eurl/feed-additives/evaluation-reports